GODIŠNJE IZVJEŠĆE ZA 2017.

O PRIMJENI NAČELA SUPSIDIJARNOSTI I PROPORCIONALNOSTI

1. Uvod

Ovo je 25. godišnje izvješće o primjeni načela supsidijarnosti i proporcionalnosti u izradi zakonodavstva Europske unije. Izvješće se podnosi u skladu s člankom 9. Protokola br. 2 uz Ugovor o Europskoj uniji i Ugovor o funkcioniranju Europske unije (dalje u tekstu: „UFEU”).

U izvješću se analizira kako su institucije i tijela Europske unije provodili ta dva načela tijekom 2017. te je li došlo do promjena u praksi u usporedbi s prethodnim godinama. Ono sadržava i analizu prijedloga Komisije koji su tijekom godine najčešće bili predmet obrazloženih mišljenja nacionalnih parlamenata. S obzirom na blisku povezanost mehanizma kontrole supsidijarnosti i političkog dijaloga između nacionalnih parlamenata i Komisije, ovo bi se izvješće trebalo smatrati nadopunom Godišnjem izvješću Komisije za 2017. o odnosima s nacionalnim parlamentima.

2. Kako institucije primjenjuju načela

2.1. Komisija

Junckerova Komisija nastavila je 2017. provoditi svoj pojačani plan za bolju regulativu kojim se pojačanim smjernicama i novim prilikama (uključujući s internetskim portalom za bilju regulativu) za povratne informacije građana i dionika osigurava da se supsidijarnost i proporcionalnost uzmu u obzir u svim fazama donošenja politika. Komisija je provodila i svoju praksu evaluacije postojećih okvira politika prije predlaganja zakonodavnih revizija. U te evaluacije uključene su procjene o tome jesu li postojeće mjere politika i dalje „svrsishodne” te u kojoj su mjeri usklađene s načelima supsidijarnosti i proporcionalnosti.

Preko Komisijina web-mjesta „Smanjenje opterećenja – Iznesite svoje mišljenje” , kao i preko platforme Programa za primjerenost i učinkovitost propisa (REFIT), javnosti i dionicima osiguravaju se i načini komuniciranja s Komisijom o mogućim prekomjernim opterećenjima ili neučinkovitostima postojećih regulatornih mjera, a to može uključivati pitanja o supsidijarnosti ili proporcionalnosti. Na platformi za primjerenost i učinkovitost propisa prikupljeno je 2017. ukupno 46 mišljenja, uključujući preporuke Komisiji o pojednostavnjenju i smanjenju regulatornog opterećenja postojećeg zakonodavstva EU-a. Komisija na njih posebno odgovara provedbom svojeg Programa rada za 2018.

Komisija je u srpnju 2017. donijela revidirani skup smjernica za bolju regulativu i prateći paket instrumenata. Time se željelo osigurati ažuriranje smjernica i paketa instrumenata na temelju praktičnog iskustva stečenog nakon donošenja paketa za bolju regulativu u svibnju 2015. Komisija je proširila svoj portal za bolju regulativu i građanima olakšala pretraživanje na internetu.

Radna skupina za supsidijarnost, proporcionalnost i inicijativu „Činiti manje, ali učinkovitije”

Predsjednik Juncker najavio je 13. rujna 2017. u svojem Govoru o stanju Unije da će uspostaviti Radnu skupinu za supsidijarnost, proporcionalnost i inicijativu „Činiti manje, ali učinkovitije” na visokoj razini. Njezini ciljevi opisani su u Programu rada Komisije za 2018.: „Oslanjajući se na prethodni rad Komisije trebali bismo nastaviti igrati veliku ulogu u velikim stvarima. To znači ne uređivati sve aspekte svakodnevnog života građana. Moramo ozbiljno promisliti o tome da činimo manje, ali učinkovito i da vratimo nadležnosti državama članicama kada to ima smisla. Oslanjajući se na rad radne skupine na čelu s prvim potpredsjednikom Timmermansom, (...) Komisija će predstaviti svoje ideje o daljnjem jačanju supsidijarnosti, proporcionalnosti i bolje regulative kako bi osigurala da djelujemo samo kada EU dodaje vrijednost.” Predsjednik Juncker osnovao je Radnu skupinu 14. studenoga i ona je počela s radom 1. siječnja 2018. Radna skupina dostavila je svoje izvješće Predsjedniku 10. srpnja 2018. Predsjednici Europskog parlamenta, Konferencija odbora za europske poslove parlamenata Europske unije (COSAC) i Odbora regija pozvani su da imenuju članove iz svojih institucija da kao pojedinci sudjeluju u radu Radne skupine. Nacionalni parlamenti (COSAC) i Odbor regija potom su predložili svoje članove za Radnu skupinu, a Europski parlament odlučio je da to neće učiniti.

Analiza supsidijarnosti i proporcionalnosti

U smjernicama za bolju regulativu i njihovom popratnom „paketu instrumenata” zahtijeva se od Komisije da provodi analize supsidijarnosti kada se razmatra nova inicijativa u područjima koja nisu u isključivoj nadležnosti Unije te kada se ocjenjuje relevantnost postojeće intervencije i njezina europska dodana vrijednost. Komisija razmatra pitanja supsidijarnosti u pogledu zakonodavnih i nezakonodavnih inicijativa. Analiza ima sljedeća dva cilja: prvo, ocijeniti je li djelovanje na nacionalnoj, regionalnoj ili lokalnoj razini dostatno za ostvarenje željenog cilja, i drugo, ocijeniti bi li se djelovanjem Unije osigurala dodana vrijednost u odnosu na djelovanje država članica.

U skladu s načelom proporcionalnosti, sadržaj i oblik djelovanja Unije ne smiju prelaziti ono što je potrebno za ostvarivanje ciljeva Ugovorā. Poštovanje načela proporcionalnosti odnosi se na osiguravanje usklađenosti pristupa i stupnja regulatorne intervencije politike s njezinim ciljem. Na proporcionalnost bi jasno trebalo upućivati u procjenama učinka , evaluacijama i provjerama primjerenosti.

Procjene učinka

Odbor za nadzor regulative, koji ocjenjuje kvalitetu procjena učinka, ispitao je 2017. ukupno 53 procjene učinka. U dvanaest slučajeva ocijenjeno je da su potrebna poboljšanja u njihovoj analizi supsidijarnosti i dodane vrijednosti EU-a. Trideset mišljenja sadržavalo je primjedbe o proporcionalnosti i usporedbu mogućnosti. Sljedećim primjerima pokazuje se kako je Odbor 2017. ocijenio supsidijarnost i proporcionalnost: